4 หุ้นอิเล็กทรอนิกส์เขียวยกแผง! รับผลดีบาทอ่อนหนุนยอดส่งออกโตทะลัก
4 หุ้นอิเล็กทรอนิกส์เขียวยกแผง! รับผลดีบาทอ่อนหนุนยอดส่งออกโตทะลัก นำโดย CCET,SMT,KCE และ HANA
28 ก.ย. 2560

ผู้สื่อข่าวรายงานว่า หุ้นในกลุ่มอิเล็คทรอนิกส์ขยับขึ้นยกแผง นำโดยบริษัท แคล-คอมพ์ อีเล็คโทรนิคส์ (ประเทศไทย) จำกัด (มหาชน) หรือ CCET ณ เวลา 10.57 น. อยู่ที่ระดับ 3.56 บาท บวก 0.20 บาท หรือ 5.95% ด้วยมูลค่าซื้อขาย 32.25 ล้านบาท ส่วนบริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT ณ เวลา 10.59 น. อยู่ที่ระดับ 3.94 บาท บวก 0.18 บาท หรือ 4.79% ด้วยมูลค่าซื้อขาย 21.66 ล้านบาท
ด้านบริษัท เคซีอี อีเลคโทรนิคส์ จำกัด (มหาชน) หรือ KCE ณ เวลา 11.01 น. อยู่ที่ระดับ 104.00 บาท บวก 2.00 บาท หรือ1.96% ด้วยมูลค่าซื้อขาย 505.20 ล้านบาท ส่วนบริษัท ฮานา ไมโครอิเล็คโทรนิคส จำกัด (มหาชน) หรือ HANA ณ เวลา 11.03 น. อยู่ที่ระดับ 48.75 บาท บวก 1.75 บาท หรือ 3.72% ด้วยมูลค่าซื้อขาย 329.99 ล้านบาท
บล.กรุงศรี ระบุในบทวิเคราะห์ฯว่า กลุ่มอิเล็กทรอนิกส์ อย่าง บมจ.ฮานา ไมโครอิเล็คโทรนิคส (HANA), บมจ. เคซีอี อีเลคโทรนิคส์ (KCE) และบมจ.เดลต้า อีเลคโทรนิคส์ (ประเทศไทย) (DELTA) ได้ผลบวกค่าเงินบาทเริ่มอ่อนค่า
ด้านบล.เคทีบี (ประเทศไทย) ระบุในบทวิเคราะห์ฯแนะนำหุ้น HANA ราคาหุ้นเริ่มมีสัญญาณการฟื้นตัวจากการคาดการณ์ค่าเงินบาทที่อ่อนค่าลง ล่าสุด 33.2 บาทต่อดอลล่าร์ นอกจากนี้ ไตรมาส 3 จะเป็นช่วง High season ของกลุ่มอิเล็กทรอนิกส์ คาดว่า HANA จะมีผลประกอบการครึ่งหลังปี 60 สูงกว่าครึ่งแรกปีนี้ พร้อมคาดกำไรสุทธิทั้งปี 2560 ที่ 2,932 ล้านบาท เติบโต 39.3% เทียบช่วงเดียวกันของปีก่อน โดยให้ราคาที่เหมาะสมที่ 57.00 บาท
 